Masjid Kampung Kuantan

Masjid Kampung Kuantan merupakan sebuah Masjid Qariah yang terletak dalam daerah Klang, Selangor, Malaysia.  Ia menjadi pusat ibadat bagi masyarakat setempat.

Latar belakang 
Masjid Kampung Kuantan terletak di kedudukan Latitud 3 darjah, 2 minit, 27 saat Utara dan Longitud  101 darjah, 27 minit, 31 saat Timur. Arah kiblatnya adalah pada 292 darjah, 36minit, 57 saat. 

Sejarah

Masjid Kampung Kuantan, yang terletak berhampiran Bukit Kuda, telah dibina dan wujud sejak tahun 1925. Pada 8 April 1925, terdapat dokumen-dokumen berkenaan laporan Masjid Kampung Kuantan, meminta agar diarahkan seorang jurutera memeriksa masjid dan menghargainya serta permohonan bantuan kewangan oleh kerajaan negeri Selangor.

Pada 12 Ogos 1926, akhbar Pinang Gazette and Straits Chronicle telah melaporkan bahawa dalam lawatan rasmi ke Masjid Kampung Kuantan yang baru didirikan, Pegawai Daerah Klang ketika itu, Encik W. Bartley, telah menyampaikan sumbangan sebanyak $100Berdasarkan pengiraan kalkulator inflasi, nilainya bersamaan RM7,700.37 pada tahun 2025 sebagai usaha untuk mempertingkatkan kemudahan dan prasarana masjid berkenaan. Sumbangan tersebut telah diterima dengan penuh penghargaan oleh Haji Muhammad bersama para ahli jawatankuasa Masjid Kampung Kuantan.

Pada 20 Mei 1927, Masjid Melayu yang baharu di Kampung Kuantan telah dirasmikan pembukaannya pada hari Jumaat oleh Duli Yang Maha Mulia Sultan Alauddin Sulaiman Shah, Sultan Selangor. Majlis tersebut turut dihadiri oleh ramai penduduk serta tokoh-tokoh Islam terkemuka dari daerah Klang.

Berikut adalah catatan yang terdapat pada 2 helai manuskrip yang berkaitan pembukaan Masjid Kampung KuantanArkib Negara Malaysia, No. Fail: 19570303773d02 1928, helaian yang ke-4 & ke-5:

Pada 18 November 1962 dilaporkan bahawa jenazah Yang di-Pertua Dewan Negeri Selangor iaitu Dato' Abdullah bin Haji Hassan telah disolatkan pada waktu pagi di Masjid Kampung Kuantan dan disemadikan di Tanah Perkuburan Bukit Kuda.

Pada tahun 1966, di bawah Rancangan Pembangunan Luar Bandar (PLB) daerah Klang, Masjid Kampung Kuantan telah menerima peruntukan sebanyak RM32,000 bagi tujuan kerja-kerja baik pulih. Setelah kerja tersebut siap, masjid berkenaan telah dirasmikan oleh Duli Yang Maha Mulia Sultan Selangor ketika itu, Sultan Salahuddin Abdul Aziz Shah, pada 3 Mac 1967. Perasmian ini berlangsung hampir 40 tahun selepas peristiwa pembukaan Masjid Kampung Kuantan oleh Sultan Selangor pada tahun 1927.

 Pengasas 
Menurut maklumat yang tertera dalam laman web e-Masjid JAIS, pengasas Masjid Kampung Kuantan dinyatakan sebagai Noordin Saari bin Mohd Razali ketika dirasmikan oleh DYMM Sultan Salahuddin Abdul Aziz Shah pada tahun 1967. Namun, terdapat keraguan terhadap ketepatan maklumat ini. Hal ini kerana nama Noordin Saari bin Mohd Razali tidak disebut dalam dokumen perasmian asal masjid yang bertarikh 1927, iaitu ketika ia dirasmikan oleh DYMM Sultan Alauddin Sulaiman Shah.

Sebaliknya, dokumen tersebut menonjolkan nama Haji Muhammad bin Haji Hassan. Malah, sebagaimana yang dilaporkan oleh akhbar semasa lawatan Pegawai Daerah Klang pada tahun 1926, individu yang menyambut pegawai tersebut juga ialah Haji Muhammad.

Berdasarkan bukti-bukti tersebut, dapat disimpulkan bahawa pengasas sebenar Masjid Kampung Kuantan berkemungkinan besar ialah Haji Muhammad bin Haji Hassan.

Rujukan 

Pautan luar 

Masjid Kampung Kuantan